# Kirkon rakentaminen

Tätä aineistoa käytetään rukoushetkessä (ks. sen [rakenne](https://evl-my.sharepoint.com/personal/hanna_koskinen_evl_fi/Documents/Työpöytä/kirkkokasikirjan%20uudet%20tiedostot/8%20Rukoushetkiä/51_rukh_rak.doc)), jota vietetään kirkon rakennuspaikalla ennen töiden aloittamista tai peruskiveä laskettaessa. Aineistoa voidaan käyttää myös seurakunnan muuta toimitilaa rakennettaessa.

Rukoushetken johtaa kirkkoherra, muu seurakunnan työntekijä tai seurakuntalainen.

Virsiehdotuksia

– alkuvirsi (rukoushetken rakenteen kohta 1): 164, 173:1–2, 5, 197 tai 200

– vastaus (kohta 5): 255 tai 582:3–4

– kiitosvirsi (kohta 8): 329:4–5, 332 tai 578

Johdantosanat

Rukoushetken rakenteen kohta 2.

Hyvät läsnäolijat. Olemme kokoontuneet uuden – – rakennuspaikalle (peruskiven laskemistilaisuuteen) pyytämään Jumalan siunausta ja varjelusta [alkavalle] rakennustyölle. Rakentaminen on yhteistyötä, ja siinä tarvitaan monenlaista ammattitaitoa. Kiitämme kaikista, jotka rakentavat tätä – –.

[Peruskivi on rakennuksen kestävyyden vertauskuva. Myös ihminen ja yhteisö tarvitsevat vahvan perustuksen. Kristittyinä tiedämme, että tämä perustus on Jeesus Kristus.]

Pyydämme, että se kirkko/rakennus, joka tähän aikanaan valmistuu, saisi täyttää tehtävänsä ja julistaa Jumalan valtakunnan sanomaa tällä paikkakunnalla.

Psalmi

Rukoushetken rakenteen kohta 3.

Antifoni

Jos Herra ei taloa rakenna,

turhaan näkevät rakentajat vaivaa.

Ps. 127:1

Psalmi

Kuinka ihanat ovat sinun asuinsijasi, Herra Sebaot!

Minun sydämeni nääntyy kaipauksesta,

kun se ikävöi Herran temppelin esipihoille.

Minun sieluni ja ruumiini kohottaa riemuhuudon,

kun tulen elävän Jumalan eteen.

Herra Sebaot, minun kuninkaani ja Jumalani!

Sinun alttarisi luota on varpunenkin löytänyt kodin,

pääskynen pesäpaikan, jossa se kasvattaa poikasensa.

Miten onnellisia ovatkaan ne,

jotka saavat asua sinun huoneessasi!

He ylistävät sinua alati.

Ps. 84:2–5

TAI

Kiittäkää Herraa! Hän on hyvä,

iäti kestää hänen armonsa.

Avatkaa minulle vanhurskauden portit!

Niistä käyn sisään kiittämään Herraa.

Tämä on Herran portti,

josta vanhurskaat saavat käydä.

Minä kiitän sinua siitä, että kuulit minua

ja pelastit minut.

Kivi, jonka rakentajat hylkäsivät,

on nyt kulmakivi.

Herra tämän teki,

Herra teki ihmeen silmiemme edessä.

Tämän päivän on Herra tehnyt,

iloitkaa ja riemuitkaa siitä!

Hoosianna! Herra, anna meille apusi!

Oi Herra, anna menestys!

Siunattu olkoon se, joka tulee Herran nimessä.

Herran huoneesta teidät siunataan.

Ps. 118:1, 19–26

Pieni kunnia

Kunnia Isälle ja Pojalle

ja Pyhälle Hengelle,

niin kuin oli alussa, nyt on ja aina,

iankaikkisesta iankaikkiseen. Aamen.

Raamatunluku

Rukoushetken rakenteen kohta 4.

Jes. 28:16

Herra Jumala sanoo näin:

– Katsokaa: minä lasken Siioniin peruskiven,

huolella valitun kivipaaden,

kallisarvoisen kulmakiven

sitomaan vankkaa perustaa.

Joka uskoo, ei horju.

1. Kor. 3:9–11

Me olemme Jumalan työtovereita, te olette Jumalan pelto ja Jumalan rakennus. Jumalalta saamani armon mukaan olen taitavan rakentajan tavoin laskenut perustuksen, jolle joku toinen rakentaa. Mutta kukin katsokoon, miten rakentaa. Perustus on jo laskettu, ja se on Jeesus Kristus. Muuta perustusta ei kukaan voi laskea.

1. Piet. 2:4–5, 9–10

Tulkaa hänen luokseen, elävän kiven luo, jonka ihmiset ovat hylänneet mutta joka on Jumalan valitsema ja hänen silmissään kallisarvoinen. Ja rakentukaa itsekin elävinä kivinä hengelliseksi rakennukseksi, pyhäksi papistoksi, toimittaaksenne hengellisiä uhreja, jotka ovat Jumalalle otollisia Jeesuksen Kristuksen tähden.

Mutta te olette valittu suku, kuninkaallinen papisto, pyhä heimo, Jumalan oma kansa, määrätty julistamaan hänen suuria tekojaan, joka teidät on pimeydestä kutsunut ihmeelliseen valoonsa. Ennen te ette olleet kansa, mutta nyt te olette Jumalan kansa. Ennen te olitte armoa vailla, mutta nyt on Jumala teidät armahtanut.

Ilm. 21:9–14

Enkeli sanoi: »Tule, minä näytän sinulle morsiamen, Karitsan vaimon.» Henki valtasi minut, ja enkeli vei minut suurelle ja korkealle vuorelle ja näytti minulle pyhän kaupungin, Jerusalemin, joka laskeutui taivaasta, Jumalan luota. Se loisti Jumalan kirkkautta, se säihkyi kuin kallein jalokivi, kuin kristallinkirkas jaspis. Sitä ympäröi suuri ja korkea muuri, jossa oli kaksitoista porttia, ja niitä vartioi kaksitoista enkeliä. Portteihin oli hakattu Israelin kahdentoista heimon nimet. Idän puolella oli kolme porttia, pohjoisessa kolme, etelässä kolme ja lännessä kolme porttia. Kaupungin muurissa oli kaksitoista peruskiveä, ja niissä oli kaksitoista nimeä, Karitsan kahdentoista apostolin nimet.

Matt. 7:24–27

Jeesus sanoo:

»Jokainen, joka kuulee nämä sanani ja tekee niiden mukaan, on kuin järkevä mies, joka rakensi talonsa kalliolle. Alkoi sataa, tulvavesi virtasi ja myrskytuuli pieksi taloa, mutta se ei sortunut, sillä se oli rakennettu kallioperustalle.

Jokainen, joka kuulee nämä sanani mutta ei tee niiden mukaan, on kuin tyhmä mies, joka rakensi talonsa hiekalle. Alkoi sataa, tulvavesi virtasi ja myrskytuuli pieksi taloa, ja se sortui, maan tasalle saakka.»

Rukousjakso

Rukoushetken rakenteen kohta 8.

Rukous

Rakentamisen alkaessa.

Me kiitämme sinua aina ja kaikkialla, pyhä Herra, kaikkivaltias Isä, iankaikkinen Jumala, Jeesuksen Kristuksen, meidän Herramme kautta. Kiitämme sinua siitä, että evankeliumi on kaikunut kansojen keskuudessa apostolien ajoista asti ja että mekin saamme elää kirkkosi jäseninä.

Suo täällä kokoontuvan seurakuntasi kuuluttaa hyviä tekojasi. Anna tämän rakennuksen olla majakka pimeässä sekä keskinäisen yhteyden paikka. Avaa täältä näköala arjen keskelle ja iankaikkisuuteen. Tee tämä – – Jumalan perheväelle rakkaaksi.

Sinulta, Herra, me pyydämme viisautta ja taitoa ryhtyessämme rakentamaan. Siunaa työmme ja anna toimiemme menestyä. Varjele kaikkia täällä työskenteleviä vahingoilta ja vaaroilta.

Sinun nimeesi luottaen me katsomme turvallisesti eteenpäin. Sinä olet luvannut olla kanssamme joka päivä. Kuule meitä, laupias ja armollinen Jumala.

Peruskiveä laskettaessa.

1. Kaikkivaltias, armollinen Jumala. Sinä olet asettanut kirkkosi peruskiveksi Herramme Jeesuksen Kristuksen. Sinun nimessäsi me laskemme peruskiven tälle pyhäkölle. Me kiitämme sinua siitä, että saamme olla mukana suunnittelemassa ja rakentamassa sitä. Anna työllemme siunaus ja varjele rakentajia. Anna meille yksimielisyyttä. Suo, että tällä paikalla saisi kaikua evankeliumin sanoma ja seurakunnan kiitos. Tätä pyydämme Vapahtajamme Jeesuksen Kristuksen tähden.

2. Kaikkivaltias Jumala, ellet sinä rakenna taloa, rakentajat näkevät turhaan vaivaa. Sinä olet asettanut Poikasi valtakuntasi kulmakiveksi ja perustukseksi. Me pyydämme: Siunaa se rakennus, jonka peruskiveä olemme nyt laskemassa. Anna kaikkien, jotka osallistuvat tämän – – rakentamiseen, kokea työssään onnistumisen iloa. Siunaa meitä keskinäisellä yhteydellä ja varjele kaikilta vaaroilta. Anna tämän rakennuksen palvella sinun valtakuntasi toteutumista keskellämme. Tätä pyydämme Herramme ja Vapahtajamme nimessä.